**Likumprojekta “Grozījumi likumā “Par hidroelektrostaciju hidrotehnisko būvju drošumu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi likumā “Par hidroelektrostaciju hidrotehnisko būvju drošumu”” (turpmāk – likumprojekts) paredz, ka hidroelektrostaciju (turpmāk – HES) hidrotehnisko būvju drošuma uzraudzības funkcija tiek nodota Būvniecības valsts kontroles birojam (turpmāk – BVKB) vai attiecīgajai pašvaldībai, kuras teritorijā atrodas HES hidrotehniskā būve, atkarībā no HES hidrotehniskās būves klases. Tāpat likumprojekts paredz precizēt likumā lietotos terminus, nodrošinot vienotu pieeju ar Būvniecības likumā lietotajiem terminiem, kā arī precizēt paziņošanas kārtību, ja kādai no HES hidrotehniskajām būvēm konstatētas novirzes no hidrobūves drošuma kritērijiem, kā rezultātā rodas katastrofas draudi. Paredzēts, ka likumprojekts stāsies spēkā 2021. gada 1. martā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pamatojoties uz Ministru kabineta 2019. gada 16. jūlija sēdes protokola Nr. 33 88.§ “Informatīvais ziņojums “Par elektroenerģijas obligātā iepirkuma komponentes problemātikas iespējamajiem risinājumiem un enerģētikas politikas īstenošanas funkcijām”” 3. punktu, Ekonomikas ministrijai tika uzdots izstrādāt un ekonomikas ministram noteiktā kārtībā iesniegt izskatīšanai Ministru kabinetā tiesību aktu projektus par grozījumiem normatīvajos aktos attiecībā uz enerģētikas politikas īstenošanas funkcijas nodošanu BVKB. Ņemot vērā minēto, paredzēts nodot enerģētikas politikas īstenošanas funkciju Būvniecības valsts kontroles birojam.  |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Informatīvajā ziņojumā “Par elektroenerģijas obligātā iepirkuma komponentes problemātikas iespējamajiem risinājumiem un enerģētikas politikas īstenošanas funkcijām” (turpmāk – informatīvais ziņojums) norādīts, ka Ekonomikas ministrija vienlaikus izstrādā enerģētikas politiku un tās nosacījumus, ievieš un īsteno enerģētikas politikas nosacījumus, uzrauga un kontrolē enerģētikas politikas ieviešanas un īstenošanas nosacījumu izpildi, kā arī vienlaikus piemēro Latvijas Republikas normatīvajos aktos noteiktos maksājumus vai nodevas par kāda no minēto nosacījumu neīstenošanu vai nepildīšanu. Secināts, ka šo daudzo funkciju un uzdevumu veikšana nenotiek pilnvērtīgi pieejamās kapacitātes dēļ, kas savukārt liedz iesniegto ziņojumu, pārskatu u.c. dokumentu kvalitatīvu un detalizētu izvērtēšanu. Tāpat arī pastāv risks par soda sankciju piemērošanu Latvijai ES normatīvo aktu neieviešanas un neizpildes gadījumā. Lai novērstu minēto situāciju, informatīvajā ziņojumā izvērtēti dažādi risinājumi, no kuriem viens ir enerģētikas politikas īstenošanas funkcijas nodošana BVKB.Veicot grozījumus Elektroenerģijas tirgus likumā, Enerģētikas likumā, Energoefektivitātes likumā, likumā “Par zemes dzīlēm”, enerģētikas politikas īstenošanas funkcija tika nodota BVKB. Ministru kabineta 2019.gada 10.decembra sēdē tika atbalstīti grozījumi virknē Ministru kabineta noteikumos, kas ir saistīti ar iepriekš minētajiem likumiem. No 2020.gada 1.janvāra enerģētikas politikas īstenošanas funkcija tika nodota BVKB, izveidojot atsevišķu struktūrvienību, kas nodarbojas ar elektroenerģijas obligātā iepirkuma mehānisma uzraudzību un kontroli, aizsargātā lietotāja tirdzniecības pakalpojuma sniegšanu, energoefektivitātes jautājumu administrēšanu, transporta enerģijas nosacījumu izpildes uzraudzību un kontroli, kā arī ar naftas produktu jautājumu administrēšanu.Pašlaik spēkā esošā likuma “Par hidroelektrostaciju hidrotehnisko būvju drošumu” (turpmāk – likums) regulējums paredz, ka HES hidrotehnisko būvju drošuma uzraudzības funkciju un iesniedzamo dokumentu kontroli veic Ekonomikas ministrija. HES hidrotehnisko būvju valdītājiem jāiesniedz Ekonomikas ministrijai HES hidrotehnisko būvju civiltiesiskās atbildības apdrošināšanas polises kopiju, HES hidrotehnisko būvju drošuma programmas vienu eksemplāru, kā arī katru gadu līdz 1. jūnijam jāiesniedz HES hidrotehnisko būvju drošuma deklarāciju, kurā iekļauts pārskats par drošuma programmas izpildi. Tāpat arī HES hidrotehnisko būvju valdītājiem vismaz 30 dienas iepriekš ir jāinformē Ekonomikas ministrija gadījumā, ja ir nolemts pārtraukt HES hidrotehniskās būves ekspluatāciju. Vienlaikus jāatzīmē, ka minēto dokumentu saturs kapacitātes trūkuma dēļ netiek kvalitatīvi un pēc būtības izvērtēti. Attiecībā uz HES hidrotehnisko būvju drošuma klasēm, tās ir noteiktas likuma 3.panta pirmajā daļā, no kā izriet, ka A klase ir būves, kuru avāriju rezultātā rodas draudi fiziskās personas dzīvībai un veselībai, tiek nodarīts būtisks zaudējums fizisko un juridisko personu īpašumam un būtisks kaitējums videi, savukārt B un C klasē ietilpst būves, kuru avāriju rezultātā nerodas draudi fiziskās personas dzīvībai un veselībai, taču tiek nodarīts zaudējums fizisko un juridisko personu īpašumam un kaitējums videi vai arī šis zaudējums ir nenozīmīgs.Ņemot vērā, ka būvniecības kontroli īsteno pašvaldības, pieņemot lēmumus par attiecīgajā teritorijā esošajām būvēm, ko nosaka Būvniecības likuma 7. pants, kā arī pašvaldības būvvalde kontrolē būvniecības procesus atbilstoši būvniecību regulējošu normatīvo aktu prasībām, pieņem būves ekspluatācijā, sniedz konsultācijas par būvniecības procesa kārtību u.c. (Būvniecības likuma 12.pants), likumprojektā noteikts, ka B un C klases HES hidrotehnisko būvju drošuma uzraudzības funkcija tiek nodota attiecīgajai pašvaldībai, kuras teritorijā atrodas HES hidrotehniskā būve. Vienlaikus jāatzīmē, ka šobrīd spēkā esošais regulējums paredz pašvaldību pienākumu pieņemt gala lēmumu par HES hidrotehnisko būvju atbilstību projektēšanas uzdevumā minētajai drošuma klasei, kā arī ar pašvaldību ir jāsaskaņo HES hidrotehnisko būvju drošības programma. Tāpat arī pašvaldības ir jāinformē gadījumos, kad HES valdītājs nolēmis pārtraukt HES hidrotehniskās būves ekspluatāciju. Tādējādi nav saskatāmi šķēršļi minēto dokumentu iesniegšanas uzraudzības funkcijas nodošanai pašvaldībām. Likumprojektā A klases HES hidrotehnisko būvju (proti, Daugavas HES kaskāde – Ķeguma HES, Pļaviņu HES un Rīgas HES, kas vienlaikus atrodas vairāku pašvaldības teritoriju robežās un kam ir nozīmīga loma energosistēmas stabilitātes nodrošināšanā Baltijas reģionā) drošuma uzraudzības funkcija tiek nodota BVKB. Tādējādi atbilstoši grozījumi paredzēti likuma 3. panta otrajā daļā, 4. panta otrajā daļā, 5. pantā, 8. panta otrajā daļā un 9. pantā, nosakot, ka minētie dokumenti ir jāiesniedz BVKB vai pašvaldības noteiktai institūcijai vai amatpersonai, kura pilda būvvaldes funkcijas. Līdz ar to daudz efektīvāk tiks uzraudzīta iesniedzamo dokumentu atbilstība un iesniegšana norādītajos termiņos, vienlaikus ņemot vērā salīdzinoši nelielo dokumentu apjomu pretstatā Ekonomikas ministrijā iesniegtajiem. Kā arī, lai nodrošinātu vienotu terminu lietošanu, likumprojekts paredz precizēt likuma 3. panta otrajā daļā lietotos terminus atbilstoši Būvniecības likumā lietotajiem terminiem, piemēram, termins “projektētājs” ir aizstāts ar terminu “būvprojekta izstrādātājs”. Likumprojektā precizēta likuma 4. panta pirmā daļa, aizstājot vārdus “lai hidrotehniskās būves neradītu draudus, tajā skaitā plūdu draudus” ar vārdiem “lai hidrotehniskās būves un to ekspluatācijas režīms neradītu draudus, tajā skaitā plūdu draudus HES hidrotehnisko būvju avārijas gadījumā”, jo dabiskus plūdus, ko izraisa liela dabiskā pietece, HES nespēj ietekmēt. Tāpat tiek noteikts, ka gadījumā, ja kādā no HES hidrotehniskajām būvēm konstatētas novirzes no hidrobūves drošuma kritērijiem, kā rezultātā rodas katastrofas draudi, HES valdītājs nekavējoties par to ziņo lejpus esošai pašvaldībai, esošo hidrotehnisko būvju valdītājiem, elektroenerģijas pārvades un sadales sistēmas operatoriem, Valsts ugunsdzēsības un glābšanas dienestam (likumprojekta 6. pants). Tas ir noteikts atbilstoši Civilās aizsardzības un katastrofu pārvaldības likuma 10. pantā noteiktajiem Valsts ugunsdzēsības un glābšanas dienesta uzdevumiem un tiesībām. Tāpat arī Valsts civilās aizsardzības plāna, kas apstiprināts ar Ministru kabineta 2020. gada 26. augusta rīkojumu Nr. 476, 18. pielikumā „Dambju un citu hidrotehnisko būvju pārrāvumi – Daugavas hidroelektrostaciju kaskādes hidrobūve” reaģēšanas un seku likvidēšanas pasākumos ir atrunāta kārtība par informācijas saņemšanu un iespējamiem hidroelektrostaciju bojājumiem, kā arī turpmāko situācijas attīstību un operatīvo dienesta informēšanu. Vienlaikus likumprojekts paredz precizēt likuma 8. panta trešo daļu, nosakot, ka ne tikai elektroenerģijas ražošanas pārtraukšana neatbrīvo HES valdītāju no drošuma programmas pildīšanas, bet arī HES hidrotehniskās būves ekspluatācijas pārtraukšana. Līdz ar to tiek nostiprināta HES valdītāja atbildība par HES hidrotehniskās būves drošumu. Likumprojektā ir paredzēti pārejas noteikumi, jo saskaņā ar Oficiālo publikāciju un tiesiskās informācijas likuma 9. panta piekto daļu – ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), tad spēku zaudē arī uz šā pamata izdotais normatīvais akts vai tā daļa. Līdz ar to Ministru kabineta noteikumi, kas izdoti saskaņā ar likuma 5. un 9. pantu zaudēs spēku, kad stāsies spēkā projektā paredzētais regulējums. Līdz ar to pārejas noteikumi papildināti ar piekto punktu, kas paredz, ka šā likuma 5. un 9. pantā minētos noteikumus Ministru kabinets izdod līdz 2021. gada 30. jūnijam. Līdz attiecīgo Ministru kabineta noteikumu spēkā stāšanās dienai piemēro Ministru kabineta 2010. gada 26. janvāra noteikumus Nr. 70 “Noteikumi par hidroelektrostaciju hidrotehnisko būvju drošuma programmām un deklarācijām”.Lai likumprojekts tiktu atbalstīts Ministru kabineta sēdē, kā arī atbilstošajā likumdošanas procesa kārtībā tiktu izskatīts trijos Latvijas Republikas Saeimas lasījumos un izdiskutēts atbilstošās komisijas sēdēs, plānots, ka tas stāsies spēkā 2021. gada 1. martā.  |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, AS “Latvenergo” |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts skars hidrotehnisko būvju valdītājus, personas, kas uz līguma pamata sniedz pakalpojumus hidrotehnisko būvju ekspluatācijas nodrošināšanai, kā arī BVKB un pašvaldību darbiniekus, kas veiks ar HES hidrotehnisko būvju drošuma uzraudzīšanu un kontroli saistītos amata pienākumus.  |
| 2. | Tiesiskā regulējuma ietekme uz tautsaimniecību un administratīvo slogu | Līdz ar enerģētikas politikas īstenošanas funkciju un uzdevumu nodošanu BVKB un pašvaldībām tiks centralizētas enerģētikas politikas administrēšanas atbalsta funkcijas un apvienotas saistītās funkcijas, padarot efektīvāku šo funkciju īstenošanu un valsts pārvaldi kopumā. Tiesiskais regulējums palielina administratīvo slogu BVKB un pašvaldībām, savukārt Ekonomikas ministrijai administratīvais slogs samazināsies. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Tiks izstrādāti šādi Ministru kabineta noteikumu projekti:1) par drošuma programmas iesniegšanas kārtību, drošuma programmā ietveramo pasākumu kompleksu HES hidrotehnisko būvju stāvokļa novērošanai un pārbaudīšanai un drošas ekspluatācijas kritērijus, kā arī to izstrādāšanas, apstiprināšanas un izpildes kontroles kārtību;2) par HES hidrotehnisko būvju drošuma deklarācijas saturu un iesniegšanas kārtību. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts tika publicēts Ekonomikas ministrijas un Valsts kancelejas tīmekļa vietnē sabiedriskajai apspriešanai. Pēc tam likumprojekts tika izsludināts Valsts sekretāru sanāksmē, kā arī atkārtoti nosūtīts elektroniskai saskaņošanai, ņemot vērā saņemtos iebildumus.  |
| 2. | Sabiedrības līdzdalība projekta izstrādē | Sabiedrībai tika dota iespēja izvērtēt un izteikt viedokli par likumprojektu, kas 2020.gada 26.jūnijā tika publicēts Ekonomikas ministrijas tīmekļa vietnes sadaļā “Sabiedrības līdzdalība”, “Diskusiju dokumenti” <https://www.em.gov.lv/lv/Ministrija/sabiedribas_lidzdaliba/diskusiju_dokumenti/> un Valsts kancelejas tīmekļa vietnē<http://tap.mk.gov.lv/lv/mk/tap/?pid=40490467&mode=vss&date=2020-08-06> divu nedēļu sabiedriskajai apspriedei. 2020.gada 6.augustā likumprojekts tika izsludināts Valsts sekretāru sanāksmē (VSS-667). 2020.gada 16.septembrī likumprojekts tika nosūtīts atkārtotai elektroniskai saskaņošanai.  |
| 3. | Sabiedrības līdzdalības rezultāti | Sabiedriskās apspriešanas ietvaros tika saņemti atzinumi no BVKB. Pēc likumprojekta izsludināšanas Valsts sekretāru sanāksmē atzinumus sniedza Latvijas Pašvaldību savienība. Latvijas Pašvaldību savienības iebildumi galvenokārt pausti par enerģētikas politikas īstenošanas funkciju nodošanu BVKB un tā sasaisti ar HES hidrotehnisko būvju dokumentu iesniegšanas uzraudzības funkcijas nodošanai ne tikai BVKB, bet arī pašvaldībām.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, AS “Latvenergo”, BVKB un pašvaldības.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tiks nodrošināta BVKB īstenojamo enerģētikas politikas īstenošanas funkciju ietvaros. Papildu funkcija tiek uzdota pašvaldības noteiktai institūcijai vai amatpersonai, kura pilda būvvaldes funkcijas. |
| 3. | Cita informācija | Likumprojekts tiks īstenots Ekonomikas ministrijai (BVKB) piešķirto valsts budžeta līdzekļu ietvaros. |

Ekonomikas ministrs J. Vitenbergs

Vīza:

Valsts sekretāra pienākumu izpildītāja,

valsts sekretāra vietniece Z. Liepiņa

Inese Karpoviča, 67013192

Inese.Karpovica@em.gov.lv